РЕГЛАМЕНТ (ЕО) № 1039/2007 НА КОМИСИЯТА
от 10 септември 2007 година
за временно преустановяване на постоянните тръжни процедури, предвидени в глави II и III от Регламент (ЕО) № 1898/2005
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по-специално членове 10 и 15 от него,
като има предвид, че:
(1)
В съответствие с Регламент (ЕО) № 1898/2005 на Комисията от 9 ноември 2005 г. за определяне на подробни правила за прилагането на Регламент (ЕО) № 1255/1999 на Съвета по отношение на мерките за пускане на пазара на Общността на сметана, масло и концентрирано масло (2) интервенционните агенции пристъпват чрез търг към продажба по намалени цени на определени количества масло от интервенция, предназначени за употреба при производството на сладкарски изделия, сладолед и други хранителни продукти. Интервенционните агенции пристъпват и към отпускането на помощ за употребата на масло, концентрирано масло и сметана, предназначени за употреба при производството на сладкарски изделия, сладолед и други хранителни продукти, както и за концентрирано масло, предназначено за директна консумация в рамките на Общността.
(2)
Сегашната ситуация на пазара на Общността, и по-конкретно липсата на излишъци и публични запаси от масло, водят до това да не се предоставят количества в рамките на тези тръжни процедури. Тази ситуация се очаква да продължи известно време. За да се опрости управлението на тези мерки, е необходимо временно да се преустановят продажбата, предвидена в член 1, буква а) от Регламент (ЕО) № 1898/2005, както и помощите, предвидени в буква б), i) и ii).
(3)
За да не се наруши функционирането на тръжните процедури, е необходимо настоящият регламент да започне да се прилага от началото на срока за представяне на оферти за конкретна тръжна процедура.
(4)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Тръжните процедури, предвидени в глава II, раздел 5 и в глава III, раздел 2 от Регламент (ЕО) № 1898/2005, временно се преустановяват.
Известие за временното преустановяване на постоянните тръжни процедури се публикува в Официален вестник на Европейския съюз.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 12 септември 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 септември 2007 година.